የሶሪያ የእርስ በእርስ ጦርነት ከተጀመረ ሰባተኛ ዓመቱን መድፈኑ ተገለጸ
የሶሪያ የእርስ በእርስ ጦርነት ከተጀመረ ሰባተኛ ዓመት መድፈኑ ተገለጸ ።በጦርነቱ 400 ሺህ ዜጎች ለህልፈት ሲዳረጉ ከ12 ሚሊዮን በላይ ዜጎች ቤት ንብረታቸውን ጥለው ተሰደዋል፡፡ከሶስት ዓመታት በፊት እኤአ በ2015 የክረምት ወቅት ላይ የሶሪያው ፕሬዝዳንት በሽር አላሳድ  ከፍተኛ ጭንቀት  ላይ የደረሱበት ወቅት ነበር፡፡   ወታደራዊ ኃይሎቹ በበርካታ አቅጣጫዎች የሶሪያ አማጽያንን በመዋጋት ሥራ የተጠመዱበትም ወቅት  ነበር፡፡   አላሳድ ሥልጣናቸው አጣብቂኝ ውስጥ ገብቶባቸው የእስላማዊ አማጺ ቡድኖች በርካታ የሶሪያ ቁልፍ ሥፍራዎችን በመያዝ አሁን አበቃላቸው ያስባለበትም ወቅት ነበር ይህ ወቅት፡፡የኢራን ብሄራዊ ንቅናቄ ኃይል ኮማንደር ጄኔራል ቃሲም ሶሌይማኒ ወደ ሞስኮ ያቀናሉ፡፡ የኢራን መንግስት ደጋፊ ታጣቂዎች እና የሌባኖሱ ሄዝቦላ ከበሽር አላሳድ ጎን ቆሞ ቢዋጋም ነገሮች ከባድ መሆናቸውንም ለክሬምሊን ቤተ መንግስት አስረዱ፡፡ይህቺ ነጥብም የሁሉም ነገር መቀየሪያ ነጥብ ሆነች፡፡ የጄኔራል ሶሌይማኒ የሞስኮ ስብሰባም ስምምነት ላይ ሲደርስ ለሶሪያ አማጽያን ጥፋትን ለበሽር አላሳድ መንግስት  ተስፋን ሠጥቶ ነበር ።የሶሪያ ምድር ሩብ ያህሉን እንኳ ግዛት መቆጣጠር ተስኖት ሁሉ ነገር ከእጂ ላይ ሊያመልጥ ከቋፍ የደረሰው የአላሳድ መንግስትም የሶሪያን ትልቋን ከተማ አሌፖን በማጣት በሁሉም አቅጣጫ የተከበበች መዲናዋ ደማስቆን ላለማጣት ብቻ መዋጋት ሆነ፡፡ዋሽንግተን የሶሪያ አማጽያን እንደምታስታጥቅ ሞስኮም ለወዳጅዋ አላሳድ ወታደር ተዋጊ ሄሊኮፕተሮቿን ወደ ሶሪያ ላከች፡፡ በመስከረም 2015ቱ የተባበሩት መንግስታት ድርጅት ስብሰባ ላይ በመካከለኛው ምስራቅ ሰላምና ዴሞክራሲን አሰፍናለሁ የምዕራባውያን ጣልቃ ገብነት አመጽና ድህነትን፤ ጥፋትና የሰብዓዊ መብት ጥሰትን የቀጠናው መገለጫ አደረጉ ሲሉ ፕሬዝዳንት ቪላድሚር ፑቲን ክሳቸውን አቀረቡ፡፡በወቅቱ በሶሪያ አማጽያን ላይ ቦምብ የሚያዘንቡ የሩሲያ ጄቶች ሶሪያ ደረሱ፡፡ የሩሲያው ፕሬዝዳንት ቪላድሚር ፑቲን አሸባሪዎችን እዋጋለሁ በሚል ዋሽንግተን ያስታጠቀቻቸውን ሁሉ ወደ መደምሰስ እርምጃ ገቡ፡፡በአሜሪካ እና ገልፍ ሀገራት የሚደገፉት የሶሪያ አማጽያን የሞስኮን ክንድ የሚቋቋሙበትም ኃይል አጡ፡፡የሶሪያ ሲቪሎች ሞት፣ ስደት እና የማህበራዊ ተቋማት ውድመት ግን ቀጥሎ ለሶሪያውያን ትርፉ ስቃይ ሆነ፡፡ የኦባማ አስተዳደር በሶሪያ ያስታጠቀው ጠመንጃም በአክራሪዎች እጅ በመግባቱ የሶሪያውያን ሌላኛው ማሰቃያ ሆነ፡፡እኤአ በ2016 አጋማሽ በኢራን እና ሄዝቮላ የተደገፈው የአላሳድ መንግስት የሩሲያ ኃያል ክንድ ሲጨመርለት አሌፖን ጨምሮ ሌሎች ከእጁ አምልጦ የነበሩትን ግዛቶች መልሶ ለመያዝ በቃ፡፡ሩሲያ ጦርነቱን ከተቀላቀለች በኋላ 48 ሺህ ወታደሮቿን በማሳተፍ 71 ሺህ የአየር ጥቃቶችን ስለመፈጸሟ የሩሲያ ጦር መሪው ቫለሪ ግራሲሞቭ ለሲኤንኤን ተናገሩ፡፡የሶሪያ ሲቪል ዜጎች የሚበዙበት በመሆኑ ከጦርነት ነጻ መሆን አለባቸው የተባሉ እንደ ኢድሊብ እና ግሁታ ያሉ ስፍራዎች ውስጥ አሸባሪዎች ተሰግስገዋል ያለችው ሞስኮ እስካሁን ድብደባዋን ከሰማይና ምድር እንደገፋችበት ስትቀጥል ከሞት አፋፍ ላይ ደርሶ የነበረው የአላሳድ መንግስት ጡንቻ አማጺያኑ ላይ እንዲፈረጥም ከማድረግ ውጭ የሶሪያውያንን ሞት እና ስደት ለማስቆም ተስኖት እንደቀጠለ ነው፡፡በኢራን፣ ቱርክና ሩሲያ የሚደገፈው የሶሪያው በሽር አላሳድ መንግስት ምንም እንኳን የአክራሪነት አቋም ከሚያንጸባሪቁ የሶሪያ አማጽያን ሙሉ የሀገሪቷን ግዛቶች መልሶ ቁጥጥሩ ስር ለማስገባት እየተንገዳገደ ቢገኝም ሶሪያውያኑ ሰባተኛ ዓመቱን በደፈነው የእርስ በእርስ ጦርነት ያተረፉት ቁም ነገር የዜጎች ሞትና ስደት፤ የሀብት ውድመትና እና የሰብዓዊ መብት ጥሰትን ብቻ ነው፡፡ሶሪያ እንዲህ የዜጎቿን ግማሽ ያህሉን በስደት አጥታ 400 ሺህዎቹን ደግሞ የአፈር እራት አድርጋለች፡፡ አማጽያን ከትሞባቸዋል በተባሉ የምስራቅ ግሁታ እና አፍሪን ግዛቶችም ሞትና ስደቱ አሁንም እንደቀጠለ ነው፡፡( ምንጭ: ሲኤን ኤንና ሲቢኤስ)